Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea llum nediet panel konsultattiv dwar COVID-19 magħmul minn epidemjologi u virologi minn Stati Membri differenti biex jifformulaw linji gwida tal-UE dwar miżuri tal-ġestjoni tar-riskju koordinati u bbażati fuq ix-xjenza. Dan il-panel, li nħoloq permezz ta' mandat li ngħata mill-Istati Membri tal-UE, se jkun ippresedut mill-President tal-Kummissjoni, Ursula von der Leyen, u kopresedut minn Stella Kyriakides, il-Kummissarju għas-Saħħa u s-Sikurezza Alimentari. Il-President von der Leyen qalet: “Nilqa' l-ħolqien ta' dan il-panel konsultattiv li ġie stabbilit b'urġenza. Huwa importanti immens li f'dawn iż-żminijiet eċċezzjonali nibqgħu koordinati fil-livell tal-UE u li dejjem nirreferu għall-pariri xjentifiċi meta nieħdu d-deċiżjonijiet. Nirringrazzja lill-esperti li aċċettaw fi żmien daqshekk qasir li jkunu disponibbli biex jikkontribwixxu ħalli kemm jista' jkun il-miżuri mediċi kollha tal-UE jkomplu jiġu ssimplifikati. L-azzjoni kollettiva u s-solidarjetà huma l-aħjar azzjoni biex jitrażżan it-tifrix tal-virus.” Stella Kyriakides, il-Kummissarju għas-Saħħa u s-Sikurezza Alimentari, qalet: “Flimkien mal-professjonisti tas-saħħa pubblika tagħna, il-prattikanti kliniċi, l-epidemjologi u l-virologi jinsabu fuq quddiem nett fil-ġlieda kontra t-tifrix ta' COVID-19. Il-ħin u x-xjenza huma importanti jekk irridu nirbħu din il-ġlieda. Dan il-panel se jkollu rwol importanti fir-rispons mediku tal-UE għall-pandemija. Xogħlu se jikkomplementa u se jikkapitalizza fuq il-ħidma taċ-Ċentru Ewropew għall-Prevenzjoni u l-Kontroll tal-Mard (ECDC).” Il-panel se jagħti pariri lill-Kummissjoni dwar: Il-panel huwa magħmul minn seba' membri minn sitt Stati Membri li se jaġixxu fil-kapaċitajiet personali tagħhom u b'mod indipendenti. Iċ-Ċentru Ewropew għall-Prevenzjoni u l-Kontroll tal-Mard (ECDC), l-Aġenzija Ewropea għall-Mediċini (EMA) u ċ-Ċentru ta' Koordinazzjoni tar-Reazzjoni f'każ ta' Emerġenza (ERCC) se jipparteċipaw bħala osservaturi. Il-membri se jiddeliberaw mill-inqas darbtejn fil-ġimgħa – jekk mhux aktar – permezz ta' vidjokonferenzi, abbażi ta' mistoqsijiet imressqa mill-Kummissjoni jew fuq l-inizjattiva tagħhom stess. L-ewwel laqgħa uffiċjali tal-panel se ssir għada, l-Erbgħa, it-18 ta' Marzu. Il-Kummissjoni se tippubblika l-aġenda u d-dokumenti online tal-grupp fuq il-paġna tal-panel biex tiżgura komunikazzjonijiet trasparenti u koordinati dwar ir-rispons tal-UE biex jiġi indirizzat it-tifrix tal-epidemija. Links utli Paġna web dedikata tal-Kummissjoni dwar ir-rispons tal-UE għat-tifqigħa ta' COVID-19 Paġna web tal-panel konsultattiv